Smuts was van die dorpie, 'Loon Opsant', in die provinsie Brabant afkomstig, en sy 'n 'jonge dogter van die dorpie Simpelvelt, maar woonagtig in Maastricht'.
Van Middelburg af het die stamvader met sy jong gesin die lang en gevaarlike seereis na die Kaap aangedurf om hom hier as vryburger te kom vestig. Cornelia was ongeveer 40 jaar oud en Michiel nie veel ouer nie. Albei van hulle was mense uit 'n eenvoudige stand en ongeletterd. Dit is interessant om daarop te let dat Michiel nie 'n van gehad het nie. In 1707 verskyn hy in die Kaapse Monsterrolle as Michiel Cornelisz SMITS, en die jaar daarna as Michiel Cornelisz SMUTS -- 'n van wat hy daarna behou het.(Sien nota) Waarom die stamvader vir hom die familienaam SMUTS gekies het, bly 'n raaisel. Die naam kom tot vandag toe nêrens in Nederland voor nie, daarenteen is SMITS 'n bekende en geëerde Nederlandse familienaam. Of die stamvader na willekeur die van SMITS gekies het, en of daar enige verband met die familie SMITS bestaan het, is 'n saak waaroor daar slegs gegis kan word.